Vermiste tienermeisie se lyk gevindAné Jacobs. Foto: Facebook Ané Jacobs, die 16-jarige meisie van Alberton wat sedert Saterdag vermis was, se halfnaakte liggaam is Dinsdag gevind. Kapt. Mavela Masondo, woordvoerder van die polisie, het aan Maroela Media gesê Jacobs se lyk is in Alberton gevind. Sy was halfnaak en het kneuswonde aan haar gesig gehad. Masondo het gesê Jacobs se liggaam is deur ‘n werknemer van die Nasionale Dierebeskermingsvereniging (NDBV) in die veld agter die sokkerklub gevind. Haar handsak met kosmetiese produkte is ‘n paar meter weg van haar liggaam gevind. “Ons wil nie in dié stadium bespiegel oor die oorsaak van dood nie. ŉ Nadoodse ondersoek sal gedoen word om dit te bevestig,” het hy gesê. Hy wou ook nie oor die motief vir die moord uitbrei nie. Jacobs is Saterdag as vermis aangemeld. Volgens inligting op sosiale media is sy Saterdagaand vir die laaste keer deur haar vriende lewend gesien by die Y-Not-kuierplek in Alberton-Noord. Sy was ŉ leerder aan Hoërskool Alberton. Masondo het gesê ŉ saak van moord word ondersoek.